SMERNICA KOMISIE 2009/108/ES
zo 17. augusta 2009,
ktorou sa mení a dopĺňa smernica Európskeho parlamentu a Rady 97/24/ES o niektorých komponentoch a charakteristikách dvoj- alebo trojkolesových motorových vozidiel na účely jej prispôsobenia technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel, ktorou sa zrušuje smernica Rady 92/61/EHS (1), a najmä na jej článok 17,
keďže:
(1)
Smernica Európskeho parlamentu a Rady 97/24/ES zo 17. júna 1997 o niektorých komponentoch a charakteristikách dvoj- alebo trojkolesových motorových vozidiel (2) je jednou z osobitných smerníc, ktoré sa týkajú postupu ES pri typovom schvaľovaní dvoj- a trojkolesových motorových vozidiel stanovenom v smernici 2002/24/ES.
(2)
V snahe zohľadniť špecifické vlastnosti hybridných vozidiel je potrebné prijať postup typového schvaľovania pre meranie plynných škodlivín z dvoj- a trojkolesových vozidiel. Na tento účel je vhodné prijať postup podobný tomu, ktorý je uvedený v predpise EHK OSN č. 83 o emisiách škodlivín podľa požiadaviek motora na palivo.
(3)
Aby mohli hybridné vozidlá spĺňať najvyššie prípustné hodnoty hluku stanovené v smernici 97/24/ES pri všetkých prevádzkových režimoch, je zároveň potrebné prispôsobiť postup pri skúške v rámci typového schvaľovania, ktorou sa meria hluk tak, ako je stanovený v smernici 97/24/ES.
(4)
Smernica 97/24/ES by sa preto mala zodpovedajúcim spôsobom zmeniť a doplniť.
(5)
Opatrenia ustanovené v tejto smernici sú v súlade so stanoviskom Výboru pre prispôsobovanie sa technickému pokroku,
PRIJALA TÚTO SMERNICU:
Článok 1
Smernica 97/24/ES sa mení a dopĺňa takto:
1.
príloha II ku kapitole 5 smernice 97/24/ES sa mení a dopĺňa v súlade s prílohou I k tejto smernici;
2.
príloha III ku kapitole 9 smernice 97/24/ES sa mení a dopĺňa v súlade s prílohou II k tejto smernici;
3.
príloha IV ku kapitole 9 smernice 97/24/ES sa mení a dopĺňa v súlade s prílohou III k tejto smernici.
Článok 2
1. S účinnosťou od 1. mája 2010 členské štáty nesmú, z dôvodov vyplývajúcich z opatrení na registráciu znečistenia ovzdušia alebo emisií hluku, odmietnuť udeliť typové schválenie ES, príp. zakázať registráciu, predaj alebo uvedenie do prevádzky dvoj- alebo trojkolesových vozidiel spĺňajúcich ustanovenia smernice 97/24/ES zmenenej a doplnenej touto smernicou.
2. S účinnosťou od 1. mája 2010 členské štáty odmietnu, z dôvodov vyplývajúcich z opatrení na registráciu znečistenia ovzdušia alebo emisií hluku, udeliť typové schválenie ES pre každý nový typ dvoj- alebo trojkolesového vozidla nespĺňajúceho ustanovenia smernice 97/24/ES zmenenej a doplnenej touto smernicou.
Článok 3
1. Členské štáty prijmú najneskôr do 30. apríla 2010 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 5
Táto smernica je určená členským štátom.
V Bruseli 17. augusta 2009